Komisijos direktyva 2004/13/EB
2004 m. sausio 29 d.
iš dalies keičianti Direktyvą 2002/16/EB dėl kai kurių epoksidų darinių naudojimo medžiagose ir gaminiuose, skirtuose liestis su maisto produktais
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1988 m. gruodžio 21 d. Tarybos direktyvą 89/109/EEB dėl valstybių narių įstatymų, susijusių su medžiagomis ir gaminiais, skirtais liestis su maisto produktais, suderinimo [1], ypač į jos 3 straipsnį,
pasitarusi su Europos maisto saugos tarnyba,
kadangi:
(1) 2002 m. vasario 20 d. Komisijos direktyvoje 2002/16/EB dėl kai kurių epoksidų darinių naudojimo medžiagose ir gaminiuose, skirtuose liestis su maisto produktais [2], nustatytos konkrečios taisyklės, taikomas 2,2-bis(4-hidroksifenil)propano bis(2,3-epoksipropil)eterio (BADGE), bis(hidroksifenil) metano bis(2,3-epoksipropil) eterių (BFDGE), polikondensacijos būdu gautos fenolinės dervos (novolac) glicidileterių (NOGE) bei kai kurių kitų darinių naudojimui ar buvimui medžiagose ir gaminiuose, skirtuose liestis su maisto produktais.
(2) Nurodyta direktyva numato, kad BADGE naudojimas (buvimas) medžiagų ir gaminių gamybai gali trukti tik iki 2004 m. gruodžio 31 d.
(3) Maisto produktų mokslinis komitetas (MPMK) paprašė toksikologinių duomenų, kad per nustatytus laiko terminus galėtų įvertinti BADGE. MPMK taip pat paprašė, kad būtų pateikti nauji toksikologiniai duomenys chloruotų darinių, kurių atžvilgiu taikomi kiekybiniai apribojimai, kaip tai numatyta Direktyvos 2002/16/EB I priede, apibrėžiančiame BADGE migracijos ribas, potencialiam kancerogeniškumui įvertinti.
(4) 2002 m. gruodžio 4 d. MPMK pažymėjo neigiamus chloruotų BADGE darinių potencialaus kancerogeniškumo rezultatus ir silpną Europos vartotojų kontaktą su BADGE dėl to, kad konservuotame maiste žymiai sumažėjo BADGE kiekis, ką paliudijo valstybių narių ir Europos Komisijos jungtinio tyrimų centro atlikti tyrimai. Todėl yra leistina pratęsti laikiną leidimą naudoti BADGE dar vienerius metus, kol Europos maisto saugos tarnybai bus pateikti nauji toksikologiniai duomenys ir ji juos įvertins.
(5) Direktyva 2002/16/EB numato, kad iki 2003 m. kovo 1 d. jos reikalavimai BADGE, BFDGE ir NOGE nėra taikomi medžiagoms ir gaminiams, padengtiems paviršiaus dangomis ar lipnioms medžiagoms, besiliečiančiomis su maisto produktais. Šios medžiagos ir gaminiai ir toliau gali patekti į rinką, jei ant šių medžiagų ir gaminių yra nurodyta pripildymo data. Tam, kad pripildymo datos ant medžiagų ir gaminių rašymas būtų vienodai suprantamas, tikslinga numatyti, kad vietoje šios datos gali būti rašoma ,,suvartoti iki data, kaip tai numatyta Europos Parlamento ir Tarybos direktyvoje 2002/13/EB [3], ar kitokia nuoroda, pavyzdžiui partijos numeris, kuris pagal Tarybos direktyvos 89/396/EEB [4] nuostatas turi būti taikomas maisto produktams, supakuotiems tokiose medžiagose ar gaminiuose. Tačiau svarbu, kad tokia nuoroda ir pripildymo data būtų susieti tam, kad visada būtų galima nustatyti pastarąją.
(6) Direktyva 2002/16/EB turėtų būti atitinkamai pakeista.
(7) Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 2002/16/EB yra iš dalies pakeičiama taip:
1. 2 straipsnio antroje dalyje data ,"2004 m. gruodžio 31 d." pakeičiama data "2005 m. gruodžio 31 d."
2. 5 straipsnis pakeičiamas taip:
"5 straipsnis
1. Iki 2003 m. kovo 1 d. 2, 3 ir 4 straipsniai nėra taikomi 1 straipsnio 1 dalies antros pastraipos b ir c punktuose nurodytoms medžiagoms ir gaminiams, kurie liečiasi su maisto produktais.
Šios medžiagos ir gaminiai gali patekti į rinką, jei ant jų yra nurodyta pripildymo data. Pripildymo data gali būti pakeista kita nuoroda, jei iš tos nuorodos galima nustatyti pripildymo datą. Šios direktyvos reikalavimus įgyvendinančiai kompetentingai institucijai ar asmeniui pateikus prašymą, turi būti pateikta pripildymo data.
2. Šio straipsnio 1 dalis taikoma nepažeidžiant Direktyvos 2000/13/EB reikalavimų."
2 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 2005 m. sausio 29 d., įgyvendina šią direktyvą. Jos nedelsdamos pateikia Komisijai tų teisės aktų nuostatų tekstą ir lentelę, kurioje pateikiama tų nuostatų ir šios direktyvos koreliacija.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
3 straipsnis
Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2004 m. sausio 29 d.